รู้จัก เคแอนด์เค ซูเปอร์มาร์เก็ตรายใหญ่ ในสงขลา ที่อยู่ในตลาดหลักทรัพย์
จากหาบเร่ตลาดนัดกลายมาเป็นซูเปอร์มาร์เก็ตร้อยล้านได้อย่างไร ? ลงทุนแมนจะเล่าให้ฟัง
28 พ.ย. 2564

รู้จัก เคแอนด์เค ซูเปอร์มาร์เก็ตรายใหญ่ ในสงขลา ที่อยู่ในตลาดหลักทรัพย์ /โดย ลงทุนแมน
หากพูดถึงการซื้อข้าวของเครื่องใช้เข้าบ้านในทุกวันนี้
เรามักจะเลือกซื้อที่ซูเปอร์มาร์เก็ต หรือไฮเปอร์มาร์เก็ต ที่มีชื่อเสียง
เช่น โลตัส บิ๊กซี หรือแม็คโคร  
 
แต่รู้ไหมว่า ในสงขลามีซูเปอร์มาร์เก็ตที่เป็นที่นิยมไม่แพ้แบรนด์ใหญ่ นั่นก็คือ “เคแอนด์เค”
 
ที่น่าสนใจคือ เคแอนด์เค มีจุดเริ่มต้นมาจากหาบเร่ตลาดนัด
แต่วันนี้ได้กลายมาเป็นธุรกิจซูเปอร์มาร์เก็ต ที่มีมูลค่ามากกว่า 900 ล้านบาท
 
จากหาบเร่ตลาดนัดกลายมาเป็นซูเปอร์มาร์เก็ตร้อยล้านได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝ 
ย้อนกลับไปที่จุดเริ่มต้น
เคแอนด์เค ก่อตั้งโดยครอบครัว “สิริธนวงศ์สกุล”
ประกอบไปด้วย “คุณพ่อเว้ง แซ่โก่ว” และ “คุณแม่เฮียง แซ่ซึ้ง” และลูก ๆ อีก 12 คน
แรกเริ่มครอบครัวหาเลี้ยงชีพ ด้วยการหาบเร่สินค้าไปขายตามตลาดนัด
 
ต่อมาปี 2515 ครอบครัวเล็งเห็นโอกาส การเติบโตของร้านโชห่วยในจังหวัดสงขลา 
ที่จะซื้อสินค้าอุปโภคบริโภคไปทีละปริมาณมาก ๆ เพื่อนำไปแยกขายปลีกต่ออีกที
 
ครอบครัวสิริธนวงศ์สกุล จึงได้ตัดสินใจเปิดร้านค้าเล็ก ๆ และใช้ชื่อว่า “โก่วย่งฮั้ว” เพื่อขายส่งสินค้าอุปโภคบริโภคให้กับร้านโชห่วยในจังหวัด รวมถึงให้บริการจัดส่งสินค้าในพื้นที่ใกล้เคียงด้วย
 
ด้วยการเติบโตของเศรษฐกิจของประเทศไทยในขณะนั้น
ก็ได้ดึงดูดธุรกิจรายใหญ่หลายรายให้รุกเข้าสู่อุตสาหกรรมค้าปลีก
 
อย่างที่เราเห็นกันมาแล้ว
การเข้ามาของค้าปลีกสมัยใหม่ ทำให้เกิดการเปลี่ยนแปลงของพฤติกรรมผู้บริโภค
ผู้บริโภคหันไปใช้บริการค้าปลีกสมัยใหม่ แทนร้านโชห่วยแบบดั้งเดิม
 
เมื่อร้านโชห่วยไม่สามารถสู้ร้านค้าปลีกสมัยใหม่ได้ 
ก็ต้องเลิกกิจการไปในที่สุด เรื่องนี้ส่งผลให้ลูกค้าของโก่วย่งฮั้วลดลงอย่างมาก
จุดนี้เอง ก็เรียกได้ว่าเป็นวิกฤติครั้งใหญ่ครั้งหนึ่งที่บริษัทต้องเผชิญ
 
แต่ในท่ามกลางวิกฤติ ยังมีโอกาสเสมอ 
 
เพราะแม้ว่ากลุ่มลูกค้าร้านโชห่วยแบบดั้งเดิมต้องเลิกกิจการไป แต่พี่น้องสิริธนวงศ์สกุลก็ยังเห็นโอกาสจากลูกค้าอีกกลุ่ม นั่นก็คือกลุ่มของพ่อค้าแม่ค้าที่ซื้อสินค้าไปขายต่อ
โดยลูกค้ากลุ่มนี้จะซื้อสินค้าไปขายต่อ ครั้งละปริมาณไม่มากเท่ากับร้านโชห่วย 
 
บริษัทจึงหันไปเจาะตลาดกับกลุ่มนี้แทน โดยปรับโมเดลธุรกิจใหม่จากธุรกิจขายส่ง 
เปลี่ยนเป็นธุรกิจขายปลีกภายใต้แนวคิด “ซูเปอร์มาร์เก็ตขายสินค้าในราคาส่ง”
 
จนกระทั่งในปี 2536 บริษัทจึงเปลี่ยนชื่อเป็น “เค. แอนด์ เค. ซุปเปอร์ค้าส่ง” เพื่อให้สอดคล้องกับแนวคิดบริษัทมากขึ้น 
 
โดยชื่อ “เคแอนด์เค” มาจากชื่อผู้ร่วมก่อตั้ง คุณกิตติพล สิริธนวงศ์สกุล และคุณกวิศพงษ์ สิริธนนนท์สกุล ซึ่งทั้งสองมีชื่อภาษาอังกฤษขึ้นต้นด้วยตัว K
 
และการที่บริษัทมีประสบการณ์มาอย่างยาวนาน จึงสามารถเข้าใจคนในพื้นที่เป็นอย่างดี ทำให้ตอบสนองความต้องการของลูกค้าได้ บริษัทจึงได้ค่อย ๆ ขยายสาขาไปตามจังหวัดสงขลา และจังหวัดใกล้เคียงในเวลาต่อมา
 
จนในปี 2563 ก็ได้จดทะเบียนเข้าตลาดหลักทรัพย์ mai 
ใช้ชื่อว่าบริษัท เคแอนด์เค ซุปเปอร์สโตร์ เซาท์เทิร์น จำกัด (มหาชน) 
 
ปัจจุบันบริษัทประกอบธุรกิจค้าปลีก และค้าส่งสินค้าอุปโภคบริโภค ค้าปลีกผ่านสาขา 28 สาขา และค้าส่งผ่านศูนย์กระจายสินค้า 1 แห่งในอำเภอหาดใหญ่ รวมถึงเป็นแหล่งกระจายสินค้าไปตามสาขาบริษัทด้วย  
 
เรามาดูผลประกอบการของบริษัทที่ผ่านมา
 
ปี 2561 รายได้ 948 ล้านบาท กำไร 16 ล้านบาท
ปี 2562 รายได้ 936 ล้านบาท กำไร 12 ล้านบาท
ปี 2563 รายได้ 974 ล้านบาท กำไร 15 ล้านบาท
 
โดยรายได้ทั้งหมดของบริษัทมาจาก
- รายได้จากธุรกิจค้าปลีก 83% 
- รายได้จากธุรกิจค้าส่ง 16% 
- รายได้อื่น ๆ อีก 1%
 
หากแบ่งสาขาตามที่ตั้งของแต่ละจังหวัดจะได้ว่า 
สงขลามี 25 สาขา พัทลุงมี 2 สาขา และสตูลมี 1 สาขา
 
เราจะเห็นว่ารายได้ของบริษัทจะมาจากจังหวัดสงขลาเป็นหลัก หมายความว่าการเติบโตทางเศรษฐกิจจังหวัดสงขลา เป็นปัจจัยสำคัญต่อการเติบโตของบริษัทด้วย
 
เรื่องราวความเป็นมาของ เคแอนด์เค ให้ข้อคิดอะไร ?
 
เรื่องแรก ก็น่าจะเป็นเรื่องการสังเกตสิ่งต่าง ๆ รอบตัว ถือเป็นจุดเริ่มต้นที่สำคัญในการเริ่มต้นธุรกิจ
เหมือนที่ เคแอนด์เค เห็นโอกาสการเติบโตของร้านโชห่วยในขณะนั้น จึงตัดสินใจเปิดร้านค้าส่งมารองรับความต้องการของผู้บริโภค
 
รวมถึงการเข้าใจความต้องการของผู้บริโภคที่แท้จริง ทำให้ธุรกิจเติบโตต่อไปได้เหมือนที่ เคแอนด์เค มีความเชี่ยวชาญ เข้าใจวิถีชีวิตชาวจังหวัดสงขลา และจังหวัดใกล้เคียง จึงสามารถขยายสาขาไปกว่า 28 สาขา ท่ามกลางคู่แข่งใหญ่ ๆ เช่น โลตัส และบิ๊กซี ซูเปอร์เซ็นเตอร์ ได้
 
สิ่งที่ขาดไม่ได้อีกอย่างคือ การปรับตัวไปตามการเปลี่ยนแปลงในวันที่มีการแข่งขันอุตสาหกรรมรุนแรงมากขึ้น บริษัทจึงมองหากลุ่มลูกค้าใหม่ พร้อมกับเปลี่ยนโมเดลธุรกิจทำให้สามารถเข้าถึงลูกค้าได้
 
ทั้งหมดนี้เอง ก็น่าจะเป็นเบื้องหลังความสำเร็จที่ทำให้ครอบครัวสิริธนวงศ์สกุล
จากที่เคยหาบเร่สินค้าไปขายตามตลาดนัด ได้กลายมาเป็นเจ้าของธุรกิจ
ที่มีมูลค่าหลายร้อยล้าน อย่างในทุกวันนี้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References
-
-
-
-
-